b"\n_START_ARTICLE_\nPla\xc3\xa7a Gran de Peralada\n_START_SECTION_\nDescripci\xc3\xb3\n_START_PARAGRAPH_\nLa pla\xc3\xa7a Gran, de planta irregular, encara que de forma gaireb\xc3\xa9 rectangular, \xc3\xa9s un element interessant per la unitat tipol\xc3\xb2gica dels seus habitatges, tot i que les cases han experimentat noves intervencions al llarg del temps. En general s\xc3\xb3n habitatges entre mitgeres, de planta baixa i dos pisos i coberta de teula a dues vessants. T\xc3\xa9 porxos en tres dels quatre costats, amb arcs ogivals i de mig punt. La banda de la pla\xc3\xa7a no porxada \xc3\xa9s la que presenta els habitatges m\xc3\xa9s senzills._NEWLINE_A la pla\xc3\xa7a hi ha alguns edificis remarcables d'\xc3\xa8poca g\xc3\xb2tica, principalment a la banda de ponent (la casa de la vila, casa de Ramon Muntaner...).\n_START_SECTION_\nHist\xc3\xb2ria\n_START_PARAGRAPH_\nLa pla\xc3\xa7a Gran de Peralada est\xc3\xa0 situada al centre de l'antic recinte fortificat medieval. No se sap amb certesa el proc\xc3\xa9s de formaci\xc3\xb3 d'aquest espai urb\xc3\xa0. Ramon Muntaner a la seva Cr\xc3\xb2nica (1325-28) l'esmenta en relaci\xc3\xb3 a l'estada del rei Jaume I a la casa que els seus pares tenien \xc2\xabal cap de la pla\xc3\xa7a\xc2\xbb. Tanmateix, \xc3\xa9s probable que la pla\xc3\xa7a a qu\xc3\xa8 fa refer\xc3\xa8ncia Ramon Muntaner no correspongui a l'actual, ja que el 1285 la vila de Peralada result\xc3\xa0 destru\xc3\xafda en la lluita entre Felip l'Ardit i el rei Pere II el Gran. L'actual pla\xc3\xa7a s'hauria configurat en el proc\xc3\xa9s de reconstrucci\xc3\xb3 general de la vila empresa pels Rocabert\xc3\xad a comen\xc3\xa7ament del segle XIV."